ตัวแทนไทยประกันดันเบี้ย6.1พันล.
ตัวแทนไทยประกันชีวิตฮึดขายสู้ธนาคารรักษาแชมป์เบี้ยใหม่ 6 เดือนแรกที่ 2 สำเร็จ
8 ส.ค. 2555

ตัวแทนไทยประกันชีวิตฮึดขายสู้ธนาคารรักษาแชมป์เบี้ยใหม่ 6 เดือนแรกที่ 2 สำเร็จ
นายอังกูร ศรีกัลยาณบุตร ผู้ช่วยกรรมการผู้จัดการใหญ่ บริษัท ไทยประกันชีวิต เปิดเผยว่า เบี้ยใหม่ของบริษัท 6 เดือนแรกที่เพิ่มขึ้น 57% หรือทำได้ 6,122 ล้านบาท เป็นผลมาจากตัวแทนมีกำลังใจในการทำงานตลอด 6 เดือน เพื่อรักษาความสามารถในการแข่งกันกับช่องทางการขายอื่นๆ เช่น การขายผ่านธนาคารที่กำลังมาแรง หากไม่เร่งทำงานจะทำให้ช่องทางอื่นแซงหน้าไปได้
ทั้งนี้ ตัวแทนมีความได้เปรียบช่องทางการขายผ่านธนาคารหลายด้าน เช่น เข้าถึงตัวลูกค้าได้ถึงที่ ขายสินค้าที่มีความซับซ้อน เพียงแค่ไม่มีแรงเฉื่อย ก็สามารถที่จะเติบโตได้เกินเป้าหมายที่วางไว้ว่าจะโตไม่ต่ำกว่า 40% 
การจัดกิจกรรมส่งเสริมการขายมีมาอย่างต่อเนื่อง ซึ่งเป็นเรื่องปกติที่จะต้องสนับสนุนการทำงานของตัวแทน และการจัดกิจกรรมการโฆษณาทำอย่างต่อเนื่อง ซึ่งปีนี้ใช้งบกว่า 500 ล้านบาท ที่สำคัญสิ่งแวดล้อมทางเศรษฐกิจไปได้ดี สถานการณ์การเมืองไม่มีอะไรรุนแรง ประชาชนเข้าใจประโยชน์ของประกันมากขึ้น 
นอกจากนี้ ช่องทางการขายผ่านธนาคารของบริษัทเติบโตเป็นตัวเลข 3 หลัก ส่วนช่องทางตัวแทนเพิ่มขึ้นเป็นตัวเลข 2 หลัก ส่วนเบี้ยประกันซิงเกิลพรีเมียม 849.2 ล้านบาท ถือว่ามีไม่มากนัก เพราะบริษัทไม่เน้นมาก 
อย่างไรก็ตาม มั่นใจว่าเบี้ยใหม่จะทำได้ตามเป้าหมาย 1.2 หมื่นล้านบาท เพิ่มขึ้น 40% สำหรับเบี้ยรับรวม 6 เดือนแรก 2.32 หมื่นล้านบาท เพิ่มขึ้น 23%
สำหรับแบบประกันอุบัติเหตุส่วนบุคคลที่คืนค่าเบี้ย หรือ พี.เอ. รีฟันด์ นั้น ยังได้รับการตอบรับจากลูกค้าเป็นอย่างดี โดยมีสัดส่วนมากที่สุดของประกัน พี.เอ. ที่ขายผ่านทางโทรศัพท์ ซึ่งปัจจุบันมีด้วยกัน 2 แบบ คือ แบบ พี.เอ. รีฟันด์ ที่หากลูกค้าไม่เคลมเลยภายใน 3 ปี ติดต่อกัน ก็จะได้รับเบี้ยคืนในปีสุดท้าย และยังมีแบบมะเร็ง รีฟันด์ ที่หากครบ 5 ปีไม่มีเคลม ก็จะได้รับเบี้ยปีสุดท้ายคืนเช่นกัน